CELEX: 32020D1016
Language: bg
Date: 2020-06-24 00:00:00
Title: Решение (ЕС) 2020/1016 на Европейската централна банка от 24 юни 2020 година за установяване на тясно сътрудничество между Европейската централна банка и Hrvatska narodna banka (ЕЦБ/2020/31)

13.7.2020   
               
               
                  BG
               
               
                  Официален вестник на Европейския съюз
               
               
                  LI 224/4
               
            
         РЕШЕНИЕ (ЕС) 2020/1016 НА ЕВРОПЕЙСКАТА ЦЕНТРАЛНА БАНКА
         от 24 юни 2020 година
         за установяване на тясно сътрудничество между Европейската централна банка и Hrvatska narodna banka (ЕЦБ/2020/31)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 7 от него,
         като има предвид, че:
         
                     (1)
                  
                  
                     На 27 май 2019 г. Република Хърватия уведоми Европейската централна банка (ЕЦБ) за искането си за установяване на тясно сътрудничество между ЕЦБ и Hrvatska narodna banka (Хърватската народна банка, ХНБ) съгласно член 7 от Регламент (ЕС) № 1024/2013.
                  
               
                     (2)
                  
                  
                     На 12 юли 2019 г. и на 7 април 2020 г. Република Хърватия прие необходимото национално законодателство, за да гарантира, че ХНБ ще е длъжна да приема поисканите от ЕЦБ мерки във връзка с поднадзорните лица и че правните актове, приети от ЕЦБ съгласно Регламент (ЕС) № 1024/2013, са обвързващи и подлежащи на изпълнение в Република Хърватия. ЕЦБ направи оценка на това законодателство, като взе предвид и практическото му прилагане.
                  
               
                     (3)
                  
                  
                     На 5 юни 2020 г. ЕЦБ завърши цялостната оценка на определени кредитни институции, установени в Република Хърватия. На същата дата ХНБ одобри резултатите от цялостната оценка.
                  
               
                     (4)
                  
                  
                     На 16 юни 2020 г. ЕЦБ уведоми Република Хърватия за предварителната си оценка на искането за установяване на тясно сътрудничество, като ѝ предостави възможност да представи становище. В отговора си от 20 юни 2020 г. Република Хърватия се съгласи с оценката и не представи становище.
                  
               
                     (5)
                  
                  
                     Съгласно член 5, параграф 1 от Решение ЕЦБ/2014/5 (2), когато заключи, че са изпълнени критериите, установени в член 7, параграф 2, букви а)—в) от Регламент (ЕС) № 1024/2013, ЕЦБ приема решение за установяване на тясно сътрудничество с адресат държавата членка, отправила искането.
                  
               
                     (6)
                  
                  
                     Съгласно член 5, параграф 2 от Решение ЕЦБ/2014/5 решението за установяване на тясно сътрудничество следва да указва условията и реда за прехвърляне на надзорните задачи на ЕЦБ и датата на започване на тясното сътрудничество,
                  
               ПРИЕ НАСТОЯЩОТО РЕШЕНИЕ:
         
            Член 1
            Установяване на тясно сътрудничеството между ЕЦБ и ХНБ
            
               1.   Въз основа на информацията, представена от Република Хърватия, ЕЦБ заключи, че са изпълнени критериите за установяване на тясно сътрудничество с ХНБ, посочени в член 7, параграф 2, букви а)—в) от Регламент (ЕС) № 1024/2013.
            
            
               2.   На основание член 7, параграф 2 от Регламент (ЕС) № 1024/2013 с настоящото решение се установява тясно сътрудничество между ЕЦБ и ХНБ с цел изпълнение на задачите, посочени в член 4, параграфи 1 и 2 и член 5 от Регламент (ЕС) № 1024/2013, по отношение на поднадзорните лица, установени в Република Хърватия.
            
         
         
            Член 2
            Определения
            За целите на настоящото решение се прилагат определенията, които се съдържат в Регламент (ЕС) № 468/2014 на Европейската централна банка (ЕЦБ/2014/17) (3).
         
         
            Член 3
            Задължение за добросъвестно сътрудничество и задължение за обмен на информация
            От датата на прилагане на настоящото решение ЕЦБ и ХНБ имат задължение за добросъвестно сътрудничество и задължение за обмен на информация на основание член 6, параграф 2 от Регламент (ЕС) № 1024/2013.
         
         
            Член 4
            Начална дата на тясното сътрудничество между ЕЦБ и ХНБ
            
               1.   Началната дата на тясното сътрудничество между ЕЦБ и ХНБ е 1 октомври 2020 г.
            
            
               2.   Независимо от параграф 1 за целите на определянето на значими поднадзорни лица, установени в Република Хърватия, съгласно член 110 от Регламент (ЕС) № 468/2014 (ЕЦБ/2014/17), за начална дата на тясното сътрудничество между ЕЦБ и ХНБ се счита датата на прилагане на настоящото решение.
            
         
         
            Член 5
            Условия и ред за прехвърляне на надзорните задачи на ЕЦБ
            
               1.   От 1 октомври 2020 г. ЕЦБ поема изпълнението на задачите, посочени в член 4, параграфи 1 и 2 и член 5 от Регламент (ЕС) № 1024/2013, по отношение на поднадзорните лица, установени в Република Хърватия.
            
            
               2.   Поради това от тази дата:
               
                           а)
                        
                        
                           представител на ХНБ участва в Надзорния съвет и упражнява правото си на глас съгласно член 26 от Регламент (ЕС) № 1024/2013;
                        
                     
                           б)
                        
                        
                           представител на ХНБ участва в Ръководния комитет на Надзорния съвет и ако е приложимо, упражнява правото си на глас съгласно членове 11 и 12 от Процедурния правилник на Надзорния съвет на Европейската централна банка (4);
                        
                     
                           в)
                        
                        
                           по отношение на въпросите на политиката, свързани с пруденциалния надзор, представители на ХНБ участват в други комитети и подструктури, които подпомагат работата на ЕЦБ във връзка със задачите, които са ѝ възложени с Регламент (ЕС) № 1024/2013, в съответствие с вътрешните им правила.
                        
                     
            
               3.   Чрез дерогация от параграф 2 от датата на прилагане на настоящото решение представителят на ХНБ в Надзорния съвет участва и упражнява правото си глас по време на разискванията за приемането на указания на ЕЦБ във връзка с определянето на значими поднадзорни лица, установени в Република Хърватия, съгласно член 110 от Регламент (ЕС) № 468/2014 (ЕЦБ/2014/17).
            
            
               4.   Когато ЕЦБ уведоми ХНБ за указания, издадени от ЕЦБ до ХНБ, във връзка с определянето на значими поднадзорни лица, установени в Република Хърватия, съгласно член 110 от Регламент (ЕС) № 468/2014 (ЕЦБ/2014/17), ХНБ назначава подкоординатори за съответните съвместни надзорни екипи съгласно член 115, параграф 3 от Регламент (ЕС) № 468/2014 (ЕЦБ/2014/17) и своевременно съобщава на ЕЦБ за тези назначения.
            
            
               5.   Когато ЕЦБ уведоми ХНБ за указания, издадени от ЕЦБ до ХНБ, във връзка с определянето на значими поднадзорни лица, установени в Република Хърватия, съгласно член 110 от Регламент (ЕС) № 468/2014 (ЕЦБ/2014/17), ХНБ определя като висяща съгласно член 48 от Регламент (ЕС) № 468/2014 (ЕЦБ/2014/17) всяка официално започната надзорна процедура, по която се изисква решение, но не може да бъде завършена преди 1 октомври 2020 г. При определянето на висящите процедури се включват и процедурите, свързани с изпълнението на задачите, посочени в член 4, параграф 1, букви а) и в) от Регламент (ЕС) № 1024/2013.
            
         
         
            Член 6
            Влизане в сила
            Настоящото решение влиза в сила на четиринадесетия ден след деня на публикуването му в Официален вестник на Европейския съюз.
            
         
         
            Съставено във Франкфурт на Майн на 24 юни 2020 година.
            
               
                  Председател на ЕЦБ
               
               Christine LAGARDE
            
         
         
            (1)  ОВ L 287, 29.10.2013 г., стр. 63.
         
            (2)  Решение 2014/434/ЕС на Европейската централна банка от 31 януари 2014 г. относно тясното сътрудничество с националните компетентни органи на участващите държави членки, чиято парична единица не е еврото (ЕЦБ/2014/5) (ОВ L 198, 5.7.2014 г., стр. 7).
         
            (3)  Регламент (ЕС) № 468/2014 на Европейската централна банка от 16 април 2014 г. за създаване на рамката за сътрудничество в единния надзорен механизъм между Европейската централна банка и националните компетентни органи и с определените на национално равнище органи (Рамков регламент за ЕНМ) (ЕЦБ/2014/17) (ОВ L 141, 14.5.2014 г., стр. 1).
         
            (4)  Процедурен правилник на Надзорния съвет на Европейската централна банка (ОВ L 182, 21.6.2014 г., стр. 56).